**Takornariaqarnermut inatsisissamut Avannaata Kommuniani kommunalbestyrelsip akissutissatut siunnersuuta**

Avannaata Kommuniani kommunalbestyrelsip takornariaqarnermut inatsisissatut siunnersuut ukiorpaalunni utaqqineqarsimasoq tikilluaqqujumavaa. Eqqaamasariaqarpoq Avannaata Kommuniani assersuutingalungu Ilulissani nunatsinni takornariat illoqarfinnut tikittartut amerlanerpaammata, unnuisarfinni/akunnittarfinni unnuisartut kommuninut allanut sanilliullungu aammattaaq amerlanerpaammata. Taamaattumik ukiorpaalunni kommunalbestyrelsip oqariartuutingiuarsimavaa takornariaqarneq aqunneqartumik ersarissumillu sinaakkuteqarluni ingerlanneqassasoq, inatsisissatut siunnersuummi tamanna siunertaasoq toqqammaviusumik atuarneqarsinnaavoq takonarialerisunullu pittaasumik kinguneqarnissaa kissaatinginarpoq.

**#1 Akuersissummik tunniussisarneq**

Siunnersuummi takornarialeriniartunut akuersissummik tunniussisalernissaq siunertaavoq. Taamatut aaqqiinissaq pittaasuusoq oqaatingisariaqarpoq, eqqummaariffiusariaqarpulli takornarialerisunut nunaqavissut arlalitsingut suli ineriartornermi nukittuunngorsimanngittunut inorsiissanngittoq. Akuersissummik tunniussisarnerit kommunimiit ingerlanneqassasut piumaneqarpoq. Kommunit ilisimanerpaavaat innuttatik innuttamillu assersuutingalungu qanoq takornarialerinermi sullissillutik kivitsisinnaaneri. Akisussaaffiup Namminersorlutik Oqartussaniigani kommuninit ingerlanneqarnissaa kommunalbestyrelse-p kissaatigivaa.

*Umiatsiamik angallassisarneq*

Takornarissanik umiatsiamik/angallatinik angallassisinnaanermi Søfartsstyrelsip piumasaqaatai naammassineqartarput, tamannalu takornarialerisutta naammassissallungu pikkoriffingivaat. Umiatsianik/angallatinik angallassisartut taamatullu suliaqarniartut qanoq qaavatingut piumasaqarfingineqassanersut tusarniummi ersarluppoq. Pingaartillungu taaneqarumavoq angallassisartoq avataaniit tikerlaaq kissaatingineqarmat nunatsinni pissutsinut avatangiisinullu immikkuullarissunut ilisimasai killeqarmata akuersissummik tunineqarnissaa itingartitsissutingineqassammat.

Takornarianik umiatsiamik angallassineq nunatsinni ukiorpassuarni najungaqarsimasunut attuumanissaa pineqarpoq, taamaattumik angallassisartunut nunatsinnut tikerlaanut ukiunik minnerpaaffiliilluni najungaqarsimalluni angallassisarsimanermik piumasaqaateqarnissaq naapertuutissalluni, tamannalu aamma kommunalbestyrelsip inatsisissap suliareqqinnissaanut ilaatinneqassasoq kissaatingaa, minnerpaamillu piumasaqaatinik naammassinnissinnaasoqartillugu tamatingut nunaqavissumik ilaasoqartarnissaa piumasaqaataasariaqarpoq.

*Qajartortitsineq*

Illuatungaanik assersuutingalungu nunatsinni qajartortartut nunani allani kajakinstruktøritut naammassisimanngittut qajartortitsillutik angallassisinnaaneri allangartaqanngineri peqqutaalluni mattunneqassanngittut immikkut isinginiaqqunarpoq. Assersuutingalungu piviusumik pisimasumi Ilulissat saanni iluliarsuit eqqaani takornariaq qajartortilluni kinnguvoq, angalanermi guideisoq allangartarpassuaqaraluarluni iliuseqarsinnaasimanngilaq. Qujanartumik qanitaani umiatsiaqarallartillungu kinngusimasoq nillertereersoq umiatsiamut qaqinneqarpoq. Issittumi taamatut qajartornermi immikkut ilisimasat avataani atuartilluni ilinniarneqartanngillat. Issittumi qajartornermi ilisimasaqarput nunatsinni najungallit qaannamillu ingerlatsillutik soqutingisaqartut. Nunatsinni takornarissanik qajartortitsissangaanni umiatsiamik ingiallorteqartuarnissaq tamatingullu nunatsinneersumik issittumi sillimaniarnermik qaammaasaqartumik ilaqarnissaq piumasaqaataasariaqartoq kommunalbestyelse isumaqarpoq.

*Piniartitsinerit tammajuittussarsiniartitsinerillu*

Piniartitsilluni tammajuittussarsiniarnermi nunatsinneersunik ilaqarnissaq allangartat pivallaarnangit piumasaqaataasariaqarpoq. Piniartunik imaluunnit ukiorpassuarni saniatingooralungu piniartunik peqateqarnissaq isumannaallisaanermi pingaartutut isigineqarnissaa immikkut taasariaqarpoq. Ukiorpassuarni nunatsinni najungaqartut inorsillungit aaqqiisoqarnaveersaassooq, tamatingullu nunaqavissunik aallaaveqartumik piumasaqaateqarluni ataatsimut naliliinermi allangartanik pivallaarnani, kisianni Kalaallit Nunaanni navialinnginnissamik misilittakkat isumannaattumillu ingerlatsisinnaaneq oqimaalutarneqassasut piumaneqarpoq.

*Illoqarfimmi takornariartitsinerit*

Illoqarfimmi takornariartitsinerit sumiiffimmi ukiorpassuarni najunaqarsimasunit ingerlanneqarnissaat kissaataanginnarani piumasaqaataasariaqartoq kissaataavoq. Ullumikkut takornarissat avataaneersut illoqarfimmi/nunaqarfimmi takornariartitsisarput, illuatungaanik sumiiffimmi pisinnaasoqaraluartoq. Inerteqqutaasariaqarpoq sumiiffimmi avataaneersut takornariartitsisinnaanerat, atorluarneqassapput sumiiffimmi najungaqartut. Arlaatingut sumiiffimmi najungaqartut takornarianik oqaloqateqarsinnaanngippata pikkorissarneqarlutik takornariartitsisinnaanerat aqqutissiunneqarluni, taamaaliornikkut takornarialerinerup ukiup qaammataani inuussutigineqarsinnaasutut aattaat aningaasarsiutigineqarsinnaanera nukittorsarneqassooq, aningaasaqarnikkullu nunap immikkoortuanut piujuartitsinermut tapertaalersinnaalluni.

*Qimussiussisarnerit*

Qimussiussisarnerit annertuumik kommunitsinni ingerlanneqartarput. Takussaajartorpoq avataanersuut qimmilisarnerat tassuunakkullu takornarissanik qimussiussisarnerit ingerlanneqartarlutik. Nunatsinni najungaqartut tassuunakkullu takornarissanik sullissisinnaanerat saliutinneqarluni piumassaqaataasariaqartoq ersarissarneqarumavoq. Minnerpaamik kinguaarit ataatsimik kingumut uterluni qimussimik ingerlatsisinnaaneq ilinniartitsissutaasimanera piumasaqaataassasoq kissaataavoq, assersuutingalungu ataatap ernini/panini ilinniartissimasariaqarpaa qimussernermik takornarialerinermi ingerlatsisuusarnissamut akuersissumik tunineqassappat. Qimusserneq ulorianartuuvoq sillimaniarnermik ilisimasariaqakkamik annikinngittumik ilaqartoq. Sikusarpungut aakkartarfiit ilisimasariaqarpangut, kalaallit qimmiat immikkuullarissoq ilisimaarisariaqarpoq, qamusiorsinnaanerit angalanermilu atortorisassat ilisimasariaqarput aamma taamatut atisalersornissat qimussinermi ingerlatsissangaanni ilisimasariaqarpoq. Taamatut aaqqiinermi nunatsinni najungaqartut salliutinneqarnissaat qulakkeerneqassooq.

**#2 Piginnittuunissamut piumasaqaatit**

Inatsisissami piginnittuunissanut piumasaqaatissatut siunnersuutaasut kommunalbestyrelsimit iluarisimanartutut taaneqarput, ernummatigineqarsinnaavorlu immikkut putusiorluni aaqqiinerit ingerlaleratarsinnaanissaat. Taamatut iliortoqartillungu qanoq aaqqiisoqassanersoq ersarluppoq, assersuutingalungu hotel avataaniit pingineqartoq nuatsinni najungaqartumik pinginneqarteqarluni ingerlatilertussaavaa, inatsisissami ilutsit malillugu takuneqarsinnaavoq avataaneersumik ukiorpassuarni Kalaallit Nunaanni najungaqarsimasumik pinginneqateqarluni ingerlatsisoqaliinnassooq. Taamatut iluseqartillugu nunatsinnit piginneqataasussaanermik piumasaqaat avaqqunneqassooq. Nunatsinnit piginnissuussutsip aallaaveqarnissaa siunertaangaluartoq avataaneersut putumik ujaasinissaaq aarleqqutingneqarpoq. Paattoorneqarsinnaanngittunik piumasaqaateqartariaqarpoq aamma unnuisarfinni nunaqavissut piginneqataasinnaanerat periarfissillungu.

Nunaminertamik takornarialerisunut tunniussisarnerit tassanilu pinginnittuunissamut piumasaqaatit ersarlupput. Nunaminertamik atuisussaatitaasussaq nunatsinni najungaqarsimasuussooq sivisuumik takornarialerinermut siunertaqartumik nunaminertaq atorneqassappat, tamatumalu aamma inatsisit allat kalluarmagit eqqummaariffigalungulu tusarniummi ersarissarneqartariaqarpoq.

Nunaminertanik atuerusunneq avataanit aningaasaliissuteqartunit aallaaveqartoq ersarissingaluttuinnartillugu nunaminertanik atuisinnaatitaanerup akittuusersorneqarnissaa aqqutissiuunneqartariaqarpoq, taamatullu illuutinik niuernermi (ejendomshandel) illoqarfiit ineriartornikkut tatineqarnerusut (assersuutitut Ilulissat) eqqarsaatiginerullugit illoqafiit immikkoortuisa aqunneqartumik tuniniaanermi inuinnarnik suliffeqarfittut aaqqissuussaanngittumik piginnittoqarnissaat inatsisiliuunneqartariaqartoq (Pilersaarusiorneq aamma nunaminertat atorneqartarnerat pillugit Inatsisartut inatsisaat).

Suliffeqarfinnik piginnittuunissamut piumasaqaatit naammagisimaarnartutut oqaatigisariaqarput. Eqqummaariffigineqartariaqarporli suli takornarialerinermi suliffeqarfeqarmat aningaasatigut nukittorsartariaqartunik. Unnuisarfiillu assersuutigigutsigit arlaqarput suliffeqarfinnik nunatta avataanit piginnittuussutsikkut ingerlanneqartunik. Unnuisarfiit pioreersut siunissamilu piulersussanut nunatsinni takornarialerinermik ingerlataqartut periarfissaqassappata inuussutissarsiornermi tapeeriaatsit oqilisarneqartariaqarput. Unnuisarfiit pioreersut nunatsinni takornarialerisunik ukiut tulliuttuni tinguneqassappata aningaasaqarnikkut piareersimaneq eqqarsaatigalungu taamak alloriarniartunut ukiut ikaarsaarfiusussat ukioq ataatsimit amerlanerusariaqarput, taamaanngippat ernummatigineqarsinnaavoq unnuisarfiit ilaasa matoratarsinnaanerat takornarissat tikittarumaartussanut unnuiffissanik amingaateqarnerulernermik kinguneqartumik.

**#3 Sumiiffiit orninneqarsinnaasut**

Sumiiffiit takornarialerinermi orninneqarsinnaasut assingiinngittutingut aqunneqarnissaannut siunnersuut iluarisimanarpoq, kisianni taassuma kommunalbestyrelsimit tamakkiisumik aqunneqarnissaa piumasarineqarpoq. Uani sumiiffiit pineqarput aamma angallatit angissusaasa aaliangersorsinnaaneri, assersuutingingaanni Avannaata Kommuniani sorliit kangerluit angallatinik qanoq angitingisunik ukiullu qanoq ilinerani ileqqoreqqusaliornermi tikinneqarsinnaaneri aaliangersorneqarsinnaalerlutik. Kommunit tassuunakkut immikkut ilisimasaqarneri atorneqassammata. Taamatuttaarlu kangerluit immikkut sermimik uukkartartullit iluliarsuaqakkajuttullu, assersuutitut Ilulissat kangerluata, Kangiata paani iluliarsuit ikkarlisimasut takornariartaatinik tikinneqanngilluinnarnissaat sakkortuumik piumasaqaataasariaqarpoq.

**#4 Namminersorlutik Oqartussat suliffeqarfiisa susassaqarfii**

Inatsisissami siunnersuummi Namminersorlutik Oqartussat suliffeqarfii takornarialerisut assersuutingalungu World of Greenland suliffeqarfinnut namminersortunut unammillernerat tassanilu ingerlatsinermi sinaakkutinik pilersitsisoqassasoq kommunalbestyrelsip kissaatingaa. Assersuutingalungu umiatsimik angallassisartut ingerlalluarput, taakkua Namminersorlutik Oqartussat suliffeqarfiutaanik unammillerneqassanngillat. Inatsisissami tamanna sinaakkusiorneqartariaqarpoq ersarissumik ullumikkut Namminersorlutik Oqartussat suliffeqarfiutaat namminersortunut ipititsiniaasumik pissuseqarlutik ingerlatsinerat akuersaaruminaatsinneqarmat.

Namminersorlutik Oqartussat suliffeqarfiutaat isertuaattumik aamma pissuseqarlutik ingerlatsisariaqarput, siunertaasariaqarpoq takornarissat nalingiittumik takornariartitsisartunut agguaanneqartarnissaat, tamannalu anguniarlungu aqutsisoqarnikkut amerlanerpaamik kalaallinik ingerlatsisoqarnissaat tunngaviusariaqarpoq.

**Naggasiutitut ersarissarlarput, sakkortuunik ersarissunillu piumasaqaatersunngikkutta avataanit aningaasalersukkamik aqunneqartumillu ingerlatsinerit ingerlaannarnissaat naatsorsuutigisariaqarmat, soorlu ukiuni makkunani taamak ingerlasoqartoq.**